Diari Oficial de la Generalitat Valenciana


Sumari del DOGV 8616, del 20-08-2019 (2019/8033)

ORDRE 8/2019, d'1 d'agost, de la Conselleria d'Hisenda i Model Econòmic, per la qual s'autoritza el personal al seu servei per a la utilització de sistemes de codi segur de verificació (CSV) com a signatura electrònica en les actuacions administratives que siguen automatitzades de la Subdirecció General de Tresoreria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8616

Data del DOGV
:   20-08-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/8033


Data del document
:   01-08-2019

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic

ORDRE 8/2019, d'1 d'agost, de la Conselleria d'Hisenda i Model Econòmic, per la qual s'autoritza el personal al seu servei per a la utilització de sistemes de codi segur de verificació (CSV) com a signatura electrònica en les actuacions administratives que siguen automatitzades de la Subdirecció General de Tresoreria. [2019/8033]  
PREÀMBUL  
  
La Llei 11/2007, de 22 de juny, d'accés electrònic dels ciutadans als Serveis Públics, estableix importants regles respecte de la identificació electrònica de les administracions públiques i l'autenticació de l'exercici de la seua competència. En particular, l'article 18 preveu la utilització per cada administració pública, en l'actuació administrativa automatitzada, d'un codi segur de verificació que permeta la comprovació de la integritat dels documents accedint a la seu electrònica corresponent. Al seu torn, l'article 19 disposa que la identificació i autenticació de l'exercici de la competència de l'Administració pública, òrgan o entitat actuant, quan utilitze mitjans electrònics, es realitzarà mitjançant la signatura electrònica del personal al seu servei.  
  
A més, amb caràcter bàsic, hi són aplicables els articles 41 i 42 de la Llei 40/2015, d'1 d'octubre, de règim jurídic del sector públic, que respectivament estableixen la definició del que s'entén per actuació administrativa automatitzada i els sistemes de signatura per a aquestes actuacions administratives que siguen automatitzades, entre els quals es preveu expressament el codi segur de verificació vinculat a l'Administració pública, òrgan, organisme públic o entitat de dret públic.  
  
En l'àmbit de la Generalitat, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana (d'ara endavant, RAECV), en els articles 59 i 60, estableix com a requisits per a considerar com a autèntica una còpia electrònica de document administratiu electrònic o de document en suport no electrònic, que aquesta còpia electrònica siga autoritzada mitjançant la signatura electrònica, i s'estableix en l'article 61, per al supòsit de còpies realitzades en paper de documents administratius emesos per mitjans electrònics i signats electrònicament, que tindran la consideració de còpies autèntiques sempre que s'hi incloguen la impressió d'un codi generat electrònicament o altres sistemes de verificació, que permeten contrastar la seua autenticitat mitjançant l'accés al document electrònic corresponent en la seu electrònica de la Generalitat.  
  
Així mateix, l'article 80 de l'esmentat decret, «Acreditació mitjançant codis segurs de verificació», estableix:  
«1. En les actuacions administratives que siguen automatitzades, l'acreditació de la competència dels diferents òrgans de l'Administració de la Generalitat podrà realitzar-se també mitjançant l'ús de sistemes de codi de verificació.  
2. L'aplicació del sistema de codi segur de verificació requerirà l'aprovació per ordre de la conselleria responsable del procediment corresponent, previ informe preceptiu i vinculant de l'òrgan directiu amb competències horitzontals en matèria de tecnologies de la informació i les comunicacions.»  
També hi és aplicable l'Ordre 9/2017, de 29 de setembre, de la Conselleria d'Hisenda i Model Econòmic, sobre l'ús de codi segur de verificació com a signatura electrònica en els actes administratius de la Generalitat i els seus organismes autònoms, dictada en desplegament de l'RAECV, i que té com a objecte definir i regular l'ús i la comprovació del codi segur de verificació amb caràcter general, competència del centre directiu responsable en matèria de tecnologies de la informació i les comunicacions.  
La Conselleria d'Hisenda i Model Econòmic és competent per a aprovar aquesta ordre, en virtut del que es disposa en l'article 80.4 de l'RAECV, atés que les actuacions administratives automatitzades, a les quals es pretén aplicar són responsabilitat de la Subdirecció General de Tresoreria, unitat que està sota la dependència directa de la Secretaria Autonòmica d'Hisenda, òrgan superior d'aquesta conselleria, que ostenta la competència de gestió de la Tresoreria de la Generalitat, conforme amb el que s'estableix en els articles 6 i 23 del Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model.  
  
Donat el volum d'actes administratius que s'han de signar i notificar per la Subdirecció General de Tresoreria, la utilització del sistema de codi segur de verificació (CSV) proporcionaria una major eficiència en la gestió, tenint en compte l'estalvi en temps, recursos humans i materials.  
Per tot això, en virtut de la normativa adés esmentada, i amb els informes previs exigits en l'article 43 de la Llei del Consell, així com els exigits amb caràcter bàsic en els articles 127 a 133 de la Llei 39/2015, d'1 d'octubre, del procediment administratiu comú de les administracions públiques,  
  
  
ORDENE  
  
Article 1. Objecte  
La present ordre té per objecte autoritzar el personal al servei de la Subdirecció General de Tresoreria per a la utilització de sistemes de codi segur de verificació com a signatura electrònica en les actuacions administratives automatitzades que es relacionen en l'annex de la present ordre, que requerisquen la signatura en els procediments de la seua competència.  
  
Article 2. Definició, descripció i mecanisme de generació del codi segur de verificació  
S'entén per codi segur de verificació (CSV) el sistema de signatura electrònica vinculat a l'Administració pública, òrgan o entitat i, si escau, a la persona signant del document, que permet comprovar la integritat del document mitjançant l'accés a la seu electrònica corresponent.  
  
El CSV es compon de 26 caràcters: 24 caràcters alfanumèrics dividits en una estructura de tres blocs de 8 caràcters alfanumèrics. Entre cada bloc s'inclourà el separador «-». L'alfabet utilitzat és el format pel conjunt de caràcters de la «A» a la «Z» i del «0» al «9», eliminant de la generació el dígit zero i la lletra «O» majúscula per a millorar-ne la llegibilitat.  
El CSV es generarà mitjançant un algorisme que garantisca el seu caràcter únic, el qual s'aprovarà mitjançant una instrucció de l'òrgan directiu competent en matèria d'administració electrònica, i es publicarà en la seu electrònica de la Generalitat https://sede.gva.es  
El CSV es generarà de la manera següent:  
a) S'obtindrà l'hora del sistema en mil·lisegons. Això proporcionarà una cadena de 15 caràcters.  
b) Es generarà un nombre aleatori de 21 dígits.  
c) Es compondrà una cadena numèrica per concatenació dels dos elements anteriorment generats.  
d) Sobre el nombre anterior s'aplicarà una taula de transformació, que realitze un xifratge i convertisca la cadena numèrica d'entrada en una cadena de 24 caràcters alfanumèrics.  
e) S'eliminaran per usabilitat els caràcters corresponents al dígit zero i a la lletra «O» majúscula, i se separaran els 24 dígits en tres blocs de 8 caràcters mitjançant el caràcter «?». Els 27 caràcters resultants formaran el CSV.  
f) En cas d'obtindre un CSV ja existent en el sistema, vinculat a un altre document, es repetirà el procés començant amb l'apartat a de l'algorisme.  
En tot cas, el CSV serà custodiat per l'aplicació responsable de la tramitació o, si escau, el sistema responsable de la signatura. S'hi aplicaran les mesures de seguretat oportunes, que n'asseguren la inalterabilitat.  
  
Article 3. Òrgan responsable de l'aplicació del sistema  
La direcció general competent en matèria de tecnologies de la informació serà la responsable de la gestió tecnològica de les infraestructures i aplicacions necessàries per a usar-lo.  
En tot cas, la direcció general en l'àmbit de competència de la qual es tramite l'acte administratiu serà la responsable de l'ús correcte del CSV, que vincularà l'òrgan i, si escau, la persona signant, sempre que siga possible la verificació de la integritat del document electrònic, mitjançant l'accés del ciutadà a la seu electrònica de la Generalitat.  
  
  
Article 4. Seu electrònica a la qual poden accedir els interessats per a la verificació del contingut de l'actuació o document  
La integritat dels documents electrònics, autenticats mitjançant CSV, podrà comprovar-se mitjançant l'accés directe i gratuït a la seu electrònica de la Generalitat https://sede.gva.es, en la secció corresponent als sistemes de verificació de signatura.  
  
Article 5. Termini de disponibilitat del sistema de verificació  
El CSV estarà disponible, als efectes de comprovació, mentre no s'acorde la destrucció dels documents sobre els quals s'haja emés, d'acord amb la normativa aplicable o per decisió judicial.  
  
  
  
DISPOSICIONS ADDICIONALS  
  
Primera. Incidència pressupostària  
La present ordre no comporta increment de cap despesa ni té incidència pressupostària per a la Generalitat.  
  
Segona. Habilitacions  
Mitjançant una resolució de la sotssecretaria de la conselleria competent en matèria de tresoreria de la Generalitat, es podran incorporar noves actuacions administratives que siguen automatitzades dels procediments competència de la Subdirecció General de Tresoreria, als quals serà aplicable el codi segur de verificació.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 1 d'agost de 2019.  
  
El conseller d'Hisenda i Model Econòmic,  
Vicent Soler i Marco  
  
  
ANNEX I  
  
- Consulta de pagaments pendents i realitzats a proveïdors/beneficiaris (ESPENTA). Disposició reguladora: article 70 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
- Certificats d'IRPF Rendiments de treball. Disposició reguladora: article 75.1.a del Reial decret 439/2007, de 30 de març, pel qual s'aprova el Reglament de l'Impost sobre la Renda de les Persones Físiques i es modifica el Reglament de plans i fons de pensions, aprovat pel Reial decret 304/2004, de 20 de febrer.   
- Certificats d'IRPF Arrendaments. Disposició reguladora: article 75.2.a del Reial decret 439/2007, de 30 de març, pel qual s'aprova el Reglament de l'Impost sobre la Renda de les Persones Físiques i es modifica el Reglament de plans i fons de pensions, aprovat pel Reial decret 304/2004, de 20 de febrer.